ช่วงฤดูมรสุม ชาวประมงจันทบุรี หาเคย ทำกะปิแทนการออกเรือหาปลา จุนเจือครอบครัว
ช่วงฤดูมรสุม ชาวประมงจันทบุรี หาเคย ทำกะปิแทนการออกเรือหาปลา สร้างรายได้จุนเจือครอบครัว
ชาวประมง ตำบลบางกะไชย อำเภอแหลมสิงห์ จังหวัดจันทบุรี ออกเรือหาปลาไม่ได้เนื่องจากผลกระทบคลื่นลมแรง จึงหันทำอาชีพเสริม โดยการจับเคยไปทำกะปิขายสร้างรายได้จุนเจือเลี้ยงครอบครัว
โดยชาวบ้านใช้เครื่องมือประมงพื้นบ้าน ที่ดัดแปลงจากไม้ 2 อัน มัดขัดกันเป็นรูปกากบาท ผูกติดด้วยอวนตาถี่ เดินช้อนเคยทะเล เพื่อนำมาหมักเกลือ ทำกะปิขาย สร้างรายได้ ซึ่งในแต่ละวันชาวประมงที่ขยันจะสามารถตักเคยได้ประมาณวันละ 20 - 30 กิโลกรัม ก่อนจะนำมาขายเป็นเคยสดในราคากิโลกรัมละ 30 บาท แต่ถ้านำมาแปรรูปเป็นกะปิแล้วจะเป็นเงินถึงกิโลกรัมละ 200 บาท นับว่าเป็นการสร้างรายได้ให้กับชาวประมงเป็นอย่างดีในช่วงปลายของฤดูฝน 
นายสิทธิชัย ศรีอุไร อายุ 53 ปี อยู่บ้านเลขที่ 32 หมู่ที่ 7 ตำบลบางกะไชย อำเภอแหลมสิงห์ จังหวัดจันทบุรี เล่าว่า ตนเองดุนเคยเป็นอาชีพเสริมมานานกว่า 25 ปี แต่ละวันจะได้เคยประมาณ 20-30 กิโลกรัมต่อวัน ขึ้นอยู่กับความขยัน ในแต่ละวันจะมีรายได้พอจุนเจือเลี้ยงครอบครัวในช่วงหน้ามรสุมเป็นอย่างดี